કરોડો રૂપિયાની રકમનાં એમનાં દાન કરતાંય મોટું દાન છે સમયદાન. ડો. દવે લગભગ બધા દિવસ સવારે હોસ્પિટલ પહોંચી જાય છે. સાંજે આઠ નવ વાગ્યે તે ઘેર પાછા ફરે છે. પત્ની રંજનબહેન વર્ષોની આ પદ્ધતિથી ટેવાયાં છે. માને છે કે, ‘ટકટક કે કંકાસ કરવાથી પણ પતિદેવનો સ્વભાવ બદલાવાનો નથી. પરિવાર માટે કે અંગત કામ માટે એમની પાસે સમય જ નથી. પોતે જાણે કે પૈસા કમાવાનું મશીન છે. કમાઈને દાન જ આપવાનું. પોતાના માટે કમાણી ખર્ચવાનો સમય જ નથી. જેમ દારૂડિયાને દારૂનું વળગણ હોય અને છોડવું મુશ્કેલ પડે તેમ અહીં ડો. દવેને સેવા અને સખાવતનું વળગણ વ્યસન છે. દર્દીમાં જ એમને દેવ દેખાય છે.